Datum: 16. november 2015 **Sporočilo za javnost**

**Še zadnji korak pred prihodom davčnih blagajn – pridobite si namensko digitalno potrdilo**

*Davčne blagajne bo treba uporabljati od 2. januarja 2016. Tisti ki bodo želeli, bodo lahko davčne blagajne uporabljali že od 1. decembra 2015.*

**Za delovanje svoje davčne blagajne bo vsak davčni zavezanec potreboval namensko digitalno potrdilo. Vlogo za pridobitev takšnega digitalnega potrdila je od 16. 11. 2015 dalje mogoče oddati le preko portala** [**eDavki**](https://edavki.durs.si/) **in jo prevzeti na portalu** [**MJU**](https://taxca.gov.si/prevzem)**. Tisti zavezanec, ki ne uporablja sistema eDavki, pa bo lahko za pridobitev namenskega digitalnega potrdila pooblastil koga drugega (npr. računovodski servis ali ponudnika davčne blagajne).**

Vsi zavezanci, ki bodo izdajali račune in so po [ZDavPR](http://www.pisrs.si/Pis.web/pregledPredpisa?id=ZAKO7195) zavezani k davčnem potrjevanju računov (tudi uporabniki vezane knjige računov in t.i. mini blagajne v eDavkih) bodo pred začetkom gotovinskega poslovanja potrebovali namensko digitalno potrdilo, saj bodo le na takšen način lahko v informacijski sistem FURS posredovali podatke o poslovnih prostorih in podatke o izdanih računih.

Namensko digitalno potrdilo bo vezano na zavezanca. Ta bo lahko imel tudi več namenskih digitalnih potrdil, saj samostojno odloča o njihovem potrebnem številu. Pridobi lahko več namenskih digitalnih potrdil ali pa uporablja kopije namenskih digitalnih potrdil. Namenska digitalna potrdila so lahko nameščena na posamezni elektronski napravi ali centralno. Odločitev je odvisna od poslovnih in tehničnih zahtev zavezanca.

**Kakšen bo sicer postopek pridobitve namenskega digitalnega potrdila?**

1. Od 16. 11. 2015 dalje bodo lahko zavezanci prek portala [eDavki](https://edavki.durs.si/) vložili Zahtevek za pridobitev namenskega digitalnega potrdila za izvajanje postopka davčnega potrjevanja računov, ki se bo imenoval DPR-PridobitevDP.
2. Po vložitvi zahtevka bo zavezanec oziroma njegov pooblaščenec na osebni del portala eDavki prejel referenčno številko in geslo za prevzem namenskega certifikata.
3. Prejeto referenčno številko in geslo bo zavezanec ali njegov pooblaščenec nato vnesel v poseben portal za prevzem namenskega digitalnega potrdila na spletni strani [MJU](https://taxca.gov.si/prevzem).
4. Po vnosu omenjene referenčne številke in gesla na portal [MJU](https://taxca.gov.si/prevzem) bo lahko zavezanec ali njegov pooblaščenec na tem istem portalu prevzel namensko digitalno potrdilo v obliki ».p12« datoteke.
5. Omenjeno potrdilo (».p12« datoteko) bo nato zavezanec ali pa ponudnik storitve davčne blagajne namestil v program davčne blagajne ali v mini blagajno.

Namensko digitalno potrdilo bo torej zavezanec lahko pridobil ali preklical le elektronsko prek sistema eDavki. Vsi bodoči uporabniki davčnih blagajn, ki še niso registrirani kot uporabniki portala eDavki, naj za pridobitev in preklic namenskega digitalnega potrdila čim prej pooblastijo drugo osebo, morda računovodski servis ali ponudnika davčne blagajne. [Postopek je opisan v sporočilu za javnost z dne 2. 11.2015](http://www.fu.gov.si/nadzor/podrocja/davcne_blagajne_in_vezane_knjige_racunov_vkr/?tx_news_pi1%5Bnews%5D=3837&tx_news_pi1%5Bcontroller%5D=News&tx_news_pi1%5Baction%5D=detail&cHash=0e6f655e726e16a20d45dfc0200c95a6).

Za tehnično pomoč lahko zavezanci pokličejo na telefonsko številko (05) 2976 800, vsak dan od ponedeljka do petka od 8:00 do 15:00 ali pa pošljejo elektronsko pošto na naslov sd.fu@gov.si.

Odnosi z javnostmi,

Finančna uprava RS